IZVEDBENA UREDBA KOMISIJE (EU) 2021/1018

z dne 22. junija 2021

o spremembi izvedbenih tehničnih standardov iz Izvedbene uredbe (EU) 2021/637 glede razkritja kazalnikov globalnega sistemskega pomena in razveljavitvi Izvedbene uredbe (EU) št. 1030/2014

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti člena 434a Uredbe,

ob upoštevanju naslednjega:

(1) Člen 441 Uredbe (EU) št. 575/2013 zahteva, da globalne sistemsko pomembne institucije (GSPI) na letni ravni razkrivajo vrednosti kazalnikov, uporabljenih za določanje njihovih rezultatov v skladu z določitveno metodologijo iz člena 131 Direktive 2013/36/EU Evropskega parlamenta in Sveta (2). Izvedbena uredba Komisije (EU) št. 1030/2014 (3), ki je bila sprejeta na podlagi člena 441(2) Uredbe (EU) št. 575/2013, določa enotne obrazce in datume za razkritje vrednosti, uporabljenih za določitev globalnih sistemsko pomembnih institucij. Člen 441(2) Uredbe (EU) št. 575/2013 je bil razveljavljen z Uredbo (EU) 2019/876 Evropskega parlamenta in Sveta (4).

(2) V členu 131 Direktive 2013/36/EU so navedena merila za določitev globalnih sistemsko pomembnih institucij. V Delegirani uredbi Komisije (EU) št. 1222/2014 (5) je določena metodologija za navedeno določitev in so opredeljene podkategorije GSPI. Delegirana uredba št. 1222/2014 je bila spremenjena z Delegirano uredbo Komisije (EU) 2021/539 (6), da bi se upoštevali revidirani mednarodni standardi za določitev GSPI, ki jih je julija 2018 sprejel Baselski odbor za bančni nadzor (BCBS) (7). Navedeni revidirani mednarodni standardi in zlasti zahteva po uporabi enotnega obrazca za informacije o vrednostih kazalnikov, uporabljenih za določanje rezultatov GSPI iz člena 441 Uredbe (EU) št. 575/2013, bi se morali odražati v Izvedbeni uredbi Komisije (EU) 2021/637 (8).

(3) Izvedbeno uredbo (EU) 2021/637 bi bilo zato treba ustrezno spremeniti.

(4) Z Uredbo (EU) 2019/876 je bil v Uredbo (EU) št. 575/2013 uveden tudi člen 434a, ki Komisijo pooblašča za sprejetje izvedbenih tehničnih standardov za določitev enotnih obrazcev za razkritje informacij, potrebnih za oceno profilov tveganja institucij in njihove stopnje skladnosti z zahtevami iz delov 1 do 7 Uredbe (EU) št. 575/2013. Izvedbena uredba Komisije (EU) 2021/637 je bila sprejeta na podlagi navedenega člena 434a in uvaja nove zahteve namesto zahtev iz Izvedbene uredbe (EU) št. 1030/2014. Zato je primerno razveljaviti Izvedbeno uredbo (EU) št. 1030/2014.

(5) Da se zagotovi nemoten prehod z Izvedbene uredbe (EU) št. 1030/2014 na Izvedbeno uredbo (EU) 2021/637, bi moral biti datum začetka uporabe te uredbe isti kot datum začetka uporabe Izvedbene uredbe (EU) 2021/637, tj. 28. junij 2021. Iz istega razloga bi morala ta uredba začeti veljati na dan objave v Uradnem listu Evropske unije, tj. pred datumom začetka uporabe, ki je 28. junija 2021.

(6) Baselski odbor za bančni nadzor je decembra 2019 objavil konsolidirani baselski okvir, vključno s posodobljenimi zahtevami stebra 3 glede razkritij (9), ki so bile večinoma uvedene v Uredbo (EU) št. 575/2013 z Uredbo (EU) 2019/876. Za izvajanje teh sprememb je bil z Izvedbeno uredbo (EU) 2021/637 vzpostavljen dosleden in popoln okvir za razkritja v skladu s stebrom 3. Zato bi morale GSPI pri razkrivanju informacij o vrednostih kazalnikov, uporabljenih za določitev njihovega rezultata, uporabiti poročilo v okviru stebra 3, ki je v skladu s to uredbo.

(7) Ta uredba temelji na osnutku izvedbenih tehničnih standardov, ki ga je Komisiji predložil Evropski bančni organ.

(8) Evropski bančni organ je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral morebitne povezane stroške in koristi ter zaprosil za mnenje skupino deležnikov, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (10) –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2021/637 V Izvedbeno uredbo (EU) 2021/637 se vstavi naslednji člen 6a: „Člen 6a Razkritje kazalnikov globalnega sistemskega pomena 1. GSPI razkrijejo informacije o vrednostih kazalnikov, uporabljenih za določanje njihovih rezultatov iz člena 441 Uredbe (EU) št. 575/2013, pri čemer uporabijo enotni obrazec za razkritje iz člena 434a Uredbe (EU) št. 575/2013, ki ga v skladu s členom 3(2) Delegirane uredbe Komisije (EU) št. 1222/2014 uporabljajo zadevni organi za zbiranje vrednosti kazalnikov, razen vseh pomožnih podatkov in pojasnjevalnih postavk, zbranih v skladu z navedenim členom. 2. GSPI razkrijejo informacije iz odstavka 1 v svojem poročilu v okviru stebra 3 ob koncu leta. GSPI ponovno razkrijejo informacije iz svojega prvega poročila v okviru stebra 3 iz odstavka 1 po končni predložitvi vrednosti kazalnikov zadevnim organom, če se predloženi podatki razlikujejo od podatkov, razkritih v poročilu v okviru stebra 3 ob koncu leta.“

Člen 2 Razveljavitev Izvedbene uredbe (EU) št. 1030/2014 Izvedbena uredba (EU) št. 1030/2014 se razveljavi.

Člen 3 Začetek veljavnosti Ta uredba začne veljati na dan objave v Uradnem listu Evropske unije. Uporablja se od 28. junija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 22. junija 2021 Za Komisijo predsednica Ursula VON DER LEYEN

(1) UL L 176, 27.6.2013, str. 1.

(2) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

(3) Izvedbena uredba Komisije (EU) št. 1030/2014 z dne 29. septembra 2014 o določitvi izvedbenih tehničnih standardov glede enotnih obrazcev in datuma za razkritje vrednosti, uporabljenih za določitev globalnih sistemsko pomembnih institucij v skladu z Uredbo (EU) št. 575/2013 Evropskega parlamenta in Sveta (UL L 284, 30.9.2014, str. 14).

(4) Uredba (EU) 2019/876 Evropskega parlamenta in Sveta z dne 20. maja 2019 o spremembi Uredbe (EU) št. 575/2013 v zvezi s količnikom finančnega vzvoda, količnikom neto stabilnega financiranja, zahtevami glede kapitala in kvalificiranih obveznosti, kreditnim tveganjem nasprotne stranke, tržnim tveganjem, izpostavljenostmi do centralnih nasprotnih strank, izpostavljenostmi do kolektivnih naložbenih podjemov, velikimi izpostavljenostmi, zahtevami glede poročanja in razkritja ter Uredbe (EU) št. 648/2012 (UL L 150, 7.6.2019, str. 1).

(5) Delegirana uredba Komisije (EU) št. 1222/2014 z dne 8. oktobra 2014 o dopolnitvi Direktive 2013/36/EU Evropskega parlamenta in Sveta v zvezi z regulativnimi tehničnimi standardi za specifikacijo metodologije za določitev globalnih sistemsko pomembnih institucij in za opredelitev podkategorij globalnih sistemsko pomembnih institucij (UL L 330, 15.11.2014, str. 27).

(6) Delegirana uredba Komisije (EU) 2021/539 z dne 11. februarja 2021 o spremembi Delegirane uredbe (EU) št. 1222/2014 o dopolnitvi Direktive 2013/36/EU Evropskega parlamenta in Sveta v zvezi z regulativnimi tehničnimi standardi za specifikacijo metodologije za določitev globalnih sistemsko pomembnih institucij in za opredelitev podkategorij globalnih sistemsko pomembnih institucij (UL L 108, 29.3.2021, str. 10).

(7) Baselski okvir – SCO40: Globalne sistemsko pomembne banke.

(8) Izvedbena uredba Komisije (EU) 2021/637 z dne 15. marca 2021 o določitvi izvedbenih tehničnih standardov v zvezi z javnim razkritjem informacij iz naslovov II in III dela 8 Uredbe (EU) št. 575/2013 Evropskega parlamenta in Sveta s strani institucij ter o razveljavitvi Izvedbene uredbe Komisije (EU) št. 1423/2013, Delegirane uredbe Komisije (EU) 2015/1555, Izvedbene uredbe Komisije (EU) 2016/200 in Delegirane uredbe Komisije (EU) 2017/2295 (UL L 136, 21.4.2021, str. 1).

(9) Baselski odbor za bančni nadzor Banke za mednarodne poravnave, zahteve glede razkritij po standardih DIS, december 2019.

(10) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).